钦定古今图书集成/明伦汇编/氏族典/第353卷 > 《廖用贤尚友录》 > 仇鸾
## 钦定古今图书集成/明伦汇编/氏族典/第353卷 > 《廖用贤尚友录》 > 仇鸾

按《明外史仇钺传》：“咸宁侯钺孙鸾，少颇读书能文。既
嗣爵，恣睢狠傲。嘉靖八年，出镇两广，数以贪残被劾。
久之，得疾归。十六年，复出镇宁夏。俺荅盗边大同，尢
被其患。总兵官张达战死，诏鸾代之。鸾故驽怯惧战
用家奴时义侯荣计，遣持货币走塞外，结俺荅义子
脱脱，约毋犯大同，且许通市。俺荅果越大同，直犯京”
师。鸾提兵入援，即请开市。帝然之。甫下部议，而寇骑
抵安定门，鸾尾之，不敢击。寇既饱飏，鸾尾至古北口，
猝与之遇，不战而溃，死伤千馀人。鸾几为所获，赖裨
将戴纶等救免。乃道取寇死者及军民首八十馀级
上之。录功，加太子太保，充京营总兵官。特赐金章，许
密封言事。鸾由是益恣横，招贿尢甚。明年，俺荅持鸾
前言，款关请市。宣大总督苏祐以闻，帝意未决。以问
严嵩。嵩请一年为春秋两市，帝从之。马市成，诸部驱
马拥入，践毁边墙，守将不敢禁。事竣，敌骑即犯左卫边臣告警，朝议哗然。鸾请自将京军及民兵御贼，而
寇势强，不敢与战，俺荅益骄。始，鸾与嵩深相结，嵩为
左右于帝，帝亦向之。后鸾势出嵩上，怙宠藐嵩。嵩恨
且忌，而鸾所为又日亡状。嵩乘间言“鸾不战非计”，帝
自是知鸾不足恃矣。赵锦又力暴其短，遂召鸾归。时
鸾知帝眷已移，而秋防届期，无可委责，乃请兵、工二
部侍郎随营督军，办戎器。帝从之。边报益急，鸾益窘，
疽发于背。大学士徐阶密疏鸾通寇状，帝命锦衣陆
炳迹之。炳尽发鸾镇大同遗俺荅货事。帝大怒，而鸾
已先一日死。诏剖棺枭其首，传示九边，父母妻子及
义荣皆斩，籍其家。